بیر رنگی یوْخ، گؤیلرین مین رنگینی سئویرم
بیر گۆلو یوْخ، گۆللرین چلنگینی سئویرم.
من چؽخماغا تپه یوْخ، اۇجا داغ ایستهییرم،
حیاتی حیات کیمی یاشاماق ایستهییرم.
گؤیده غۆروب چاغی دا، دان یئری ده گؤزلدیر.
حیاتین سئوینجی ده، کدری ده گؤزلدیر.
حیات-بیر جؽدیر دۆزو، بیر دؤیوش مئیدانیدیر.
هر کسی اؤز جۆرأتی، اؤز قۆدرتی تانیدیر.
اینجی اۆزه چؽخارمی چالخالانماسا عۆمّان؟
بو مئیداندا حئیف کی، دایم ائنیش آختاران،
"آزجا آشیم، آغریماز باشیم"-دئینلر ده وار.
کدردهکی نشئهنی، ذؤقو آنلامایانلار
حیاتین نشئهسیندن، فرحیندن نه آنلار؟
هر کدری سعادت، هر سئوینجی غم ایزلر.
اصل کؤنول هم غمی، هم سئوینجی عزیزلر.
تلاتومسوورکلر قوْووق کیمی بوْش اوْلور.
دایم سئوینج آختاران دایم غمه تۇش اوْلور.
دۆشمنم یالتاقلانیب تپهیه داغ دئیهنه.
"بو دۆنیادا بیرتهر قوْی یاشایاق"،-دئیهنه،
آه، بیرتهر!.. لۆغته بو سؤز هاردان گلمهدیر؟
یاشاماق یاشاماقدیر! بس بو بیرتهر ندیر؟
من دۆشمنم، دۆشمنم بئله "اؤلو جانلارا"،
گۆندن قاچیب همیشه کؤلگه آختارانلارا...
اوْنلار اوْرتادا یئییب، قؽراقداسا گزدیلر،
ناموسو خرجلهمکدن اوْنلار چکینمزدیلر.
اوْنلار اوْرتا یوْل تۇتوب نه "هه"، نه ده "یوْخ"،-دئدی.
هاوایا نه "ایستیدیر"، نه ده کی، "سوْیوق"،-دئدی.
اوْنلار اؤلچوب-بیچدیلر هر بیرشئیی دریندن.
اؤزگهسینی قوْرخودوب هۆرکدولر اؤزلریندن.
اوْنلار قازدان آییقدی...
اوْنلار هاوایا باخدی...
گاه یاغیشا، گاه قارا،
گاه قؽشا، گاه باهارا،
گاه آخشاما، گاه دا کی، سحره دم تۇتدولار.
اؤزلرینی دۆشونوب اؤزگهنی اۇنوتدولار.
سسلردن سس آلدیلار، اؤز سسلری اوْلمادی.
یاشادیلار اؤلو تک، نفسلری اوْلمادی...
گئتدیلر ایش دالینجا، اۆرکلری گئتمهدی...
گزدیلر... هئی گزدیلر.
آیاق سسلرینیسه تک اؤزلری ائشیتدی، بیر کیمسه ائشیتمهدی...
آتلارینی داشلیغا سالیب سییرتمهدیلر،
آدلاری کیشی اوْلدو، عؤمورده بیرجه کره، کیشیلیک ائتمهدیلر.
اوْنلار اؤلنده بئله کیمسه خبر تۇتمادی.
بو سسسیز، کۆیسوز اؤلوم کیمسهنی آغلاتمادی.
چوخدان اؤلموش ظنّ ائدیر، آخی، هامی اوْنلاری.
دیری ایکن، ساغ ایکن،
اؤز سسی اوْلمایانین اؤلومو سسسیز کئچر.
مین-مین دفعه اؤلنین ماتمی یاسسیز کئچر.
قارداش، مین دۇیغو اؤتسون اۆرگیندن بیر آندا.
سن قؽمیشما گۆلنده، اینلهمه آغلایاندا.
آغلاسان، هؤنکور آغلا، گۆلسن، قهقهه چک، گۆل.
گۆلسن ده، آغلاسان دا تامام دوْیسون قوْی کؤنول.
یاشاماق ایستهمیرم سۆرونوب دیزین-دیزین،
ایستهییرم ان اۇجا زیروهلره من قوْنام.
خفیف ساکیتلیگینی نئیلهییرم دنیزین.
اوْنون قاسیرغاسینا، دالغاسینا وۇرغونام.
قوْی دؤیسون یاغیش منی، بوْران منی، قار منی،
حیاتین بوْرانلاری دایم یاشادار منی.
ایستهمیرم حیاتیم ساکیتجه بیر اوْتاقدا گلیب کئچسین لال کیمی...
ایستهییرم دؤیوشم قایالارین باشیندا دۆشمنله قارتال کیمی.
باغچاداکی آرخ کیمی اؤتوب حزین نغمهلر،آخماغی ایستهمیرم.
سیّاح اوْلوب حیاتا سئییرچی بیر نظرله باخماغی ایستهمیرم.
چاغلاماق ایستهییرم داغدا شلاله کیمی،
سپیلمک ایستهییرم چؤللره لاله کیمی.
دریا اوْلوب، نهر اوْلوب، چالخانماق ایستهییرم،
گؤیلرده اۇلدوز کیمی من یانماق ایستهییرم.
شؽغیماق ایستهییرم باشسیز کۆلکلر کیمی،
بسلنمک ایستهییرم بۆتون اۆرکلرده من آرزو، دیلکلر کیمی.
بیر رنگی یوْخ، گؤیلرین مین رنگینی سئویرم.
بیر گۆلو یوْخ، گۆللرین چلنگینی سئویرم.
من چؽخماغا تپه یوْخ، اۇجا داغ ایستهییرم؛
حیاتی حیات کیمی یاشاماق ایستهییرم،
یاشاماق ایستهییرم!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab